Huippuhakkuri Georg Grozer jättää Saksan maajoukkueen – Lentopallo.info
Huippuhakkuri Georg Grozer jättää Saksan maajoukkueen
Saksan miesten lentopallomaajoukkue joutuu tulemaan toimeen jatkossa ilman hakkuri Georg Grozeria.
Grozer päätti maajoukkueuransa olympiakarsintojen jälkeen. Huippupelaaja kertoi jo ennen karsintoja, että maajoukkue saa jäädä, jos Saksa ei etene olympiaturnaukseen Tokioon.
Saksa, joka isännöi turnausta Berliinissä, uurasti karsintaloppuotteluun asti, mutta turnausvoiton ja ainoan jaossa olleen olympiapaikan valtasi Ranska. Finaalissa runsas viikko sitten Ranska voitti Saksan erin 3-0.
Tuttu huippuhakkuri Ismo Moilanen pelaili paikallissarjaa, mutta sitten tuli kiinnitys Turkuun – ”Oikealla tiellä ollaan”
Olympiakarsintaturnaus oli Grozerilta jälleen voimannäyttö, vaikka hän joutui taistelemaan loukkaantuneena.
– Ei ole helppo hetki, kun päähyökkääjä makaa lattiassa loukkaantuneena. Georg kuitenkin jatkoi kivuista huolimatta ja pelasi loistavasti. Tulos ei jäänyt siitä kiinni, Saksan kapteeni Lukas Kampa kertasi.
Myös joukkuetoveri Jan Zimmermann hehkuttaa.
– Oli enemmän kuin ilo pelata Grozerin rinnalla maajoukkueessa yli kuuden vuoden ajan. Hän on loistava urheilija. Maajoukkueessa minä ja muut saimme oppia häneltä todella paljon. Hän ei luovuta ikinä ja taistelee aina unelmiensa eteen, sanoi Zimmermann.
Seurajoukkuetasolla Georg Grozer edustaa Pietarin Zenitiä. Joukkuetta valmentaa Tuomas Sammelvuo. Zenit johtaa Venäjän liigaa ja on mukana eurokisojen kakkostasolla CEV Cupissa.
Georg (György) Grozer on unkarilaisen isän ja puolalaisen äidin poika. Isä ei ollutkaan kuka tahansa: Unkarin lentopallomaajoukkueessa György Grozer vanhempi opittiin tuntemaan temperamenttisena pelaajana, joka oli hyppysyötön ensimmäisiä popularisoijia.
Nuorempi Grozer, 35 vuotta ja 200 senttimetriä, on Venäjän lisäksi pelannut ammattilaisena muun muassa Puolassa, Saksassa ja Kiinassa.
Maat olympialaisten lentopalloturnaukseen 2020
Eurooppa: Venäjä*, Italia, Puola, Ranska
Aasia: Iran, Japani
Afrikka: Tunisia
NORCECA: USA, Kanada
Etelä-Amerikka: Brasilia, Argentiina, Venezuela
Eurooppa: Venäjä*, Italia, Serbia, Turkki
Aasia: Japani, Kiina, Etelä-Korea
Afrikka: Kenia
NORCECA: USA, Dominikaaninen tasavalta
Etelä-Amerikka: Brasilia, Argentiina
Lähteet: FIVB, Saksan lentopalloliitto
Kirjoittaja Lentopallo.infoJulkaistu 21.01.2020 21.01.2020 Kategoriat Muiden maiden maajoukkueet, Olympialaiset
Edellinen Edellinen artikkeli: Suomalaisfanit matkustivat Pietariin ja seurasivat, miten Tuomas Sammelvuo koulutti entistä joukkuettaan
Seuraava Seuraava artikkeli: Lentopallon Mestaruusliiga: Akaa-Volley vajosi tappioputkeen